Nou net vier maande uit, maar Marcell se Bokrugby is verby | Maroela Media
Marcell Coetzee (Foto belfasttelegraph.co.uk)
Dit is Donderdag bevestig dat Coetzee net sowat vier maande van die veld sal wees en nie nege soos eers gevrees is nie. Hy sal egter steeds nie in Junie vir die Springbokke teen Frankryk kan speel nie.
Sou hy in die drie toetse teen die Franse uitgedraf het, sou dit sy toetstal voor die 1 Julie-keerdatum na 31 geneem het.
Daarvolgens sou hy voortaan deur die Springbokke gekies kon word terwyl hy nog aan 'n oorsese klub verbonde is.
Nou sal hy egter eers na afhandeling van sy kontrak by Ulster – mits hy na Suid-Afrika terugkeer – weer vir die Springbokke oorweeg kan word.
♦ Daar is aanvanklik gevrees dat Coetzee sowat nege maande op die krukkelys sou wees. Hoewel die besering aan dieselfde knie is wat hom feitlik 'n seisoen uit die spel gehou het, is daar nou vasgestel dat dit 'n meniskusskeur aan die kraakbeen is en dat sy aflêtyd slegs sowat vier maande sal wees.